**ИЗВЛЕЧЕНИЕ**

**ОТ**

**НАРЕДБА ЗА РАДИАЦИОННА ЗАЩИТА**

**(обн. ДВ бр. 41 от 2004 г., посл. изм. и доп. ДВ бр. 37 от 2018 г.)**

**Чл. 76.** (1) Лицензии за използване на високоактивни източници, открити източници или ускорители на заредени частици, както и лицензии за производство на ИЙЛ се издават след въвеждане в експлоатация на съответните обекти.

(2) Заявителят уведомява председателя на АЯР за готовността на обекта по ал. 1 за въвеждане в експлоатация.

(3) Председателят на АЯР определя със заповед състава на комисия и срок за проверка на обекта с цел установяване на съответствието със заявените данни и обстоятелства и готовността за въвеждане в експлоатация.

(4) В комисията по ал. 3 могат да се включват и представители на други органи, които осъществяват специализиран контрол.

(5) Заявителят по ал. 2 представя на комисията:

1. документите по чл. 75, ал. 2 и 3;

2. приходно-разходна книга за отчет и контрол на ИЙЛ;

3. дневник за начален и периодичен инструктаж на персонала по радиационна защита;

4. дневници за мониторинг на радиационните характеристики на работната среда и за индивидуален мониторинг, индивидуални дозиметрични карти и радиационни паспорти за персонала;

5. документи, съдържащи резултатите от предварителните изпитвания на системи и оборудване;

6. протокол за установяване годността за ползване на строежа (частта, етапа от него) съгласно образец 16 от Наредба № 3 от 2003 г. за съставяне на актове и протоколи по време на строителството.

(6) За резултатите от проверката комисията съставя констативен протокол със заключение за готовността на обекта за въвеждане в експлоатация.

(7) Протоколът по ал. 6 се връчва на заявителя или на упълномощен негов представител в 5-дневен срок след приключването на проверката. Забележките на комисията се отстраняват, за което заявителят уведомява писмено АЯР.

(8) Положителното заключение на комисията, отразено в протокола по ал. 6, е основание за издаването на лицензиите по ал. 1.